આવી થર્ડ પાર્ટી એપ્સ એન્ડ્રોઇડનાં સંખ્યાબંધ ફીચર્સનો લાભ લઈ શકે છે અને ઇન્સ્ટોલેશન વખતે એ બાબતની આપણી પાસેથી મંજૂરીઓ પણ લેવામાં આવે છે. એન્ડ્રોઇડના માર્શમેલો વર્ઝનથી આપણે દરેક એપને કઈ કઈ મંજૂરી આપી છે એ જાણવું સરળ બન્યું છે અને જે તે એપની અમુક મંજૂરી આપણે બંધ પણ કરી શકીએ છીએ. જોકે, તેના ફાયદા અને ગેરફાયદા બંને છે. જેમ કે તમે કોઈ કેમેરા એપ ઇન્સ્ટોલ કરી હોય અને તેને ફોનનો કેમેરા એક્સેસ કરવાની જ મંજૂરી ન આપો તો એ એપ ચાલશે નહીં, પરંતુ કોઈ ન્યૂઝ એપ ઇન્સ્ટોલ કરી હોય અને એ તમારા ફોનની કોન્ટેક્ટ કે કોલિંગ એપ એક્સેસ કરવાની મંજૂરી માગે અને તે તમે ન આપો, તો એપના ઉપયોગમાં કોઈ વાંધો ન આવે. ટૂંકમાં, હવે કંટ્રોલ આપણા હાથમાં છે. આ કંટ્રોલનો ઉપયોગ કરવા માટે તમારા ફોનના સેટિંગ્સમાં એપ્સમાં, જે તે એપમાં જઈને તેને આપેલી મંજૂરીઓ જોઈને તેમાં ફેરફાર કરી શકો છો.